text: Løb valgkampen i gang i Haderslev
  28 maj 2015 kl. 13.38
  Folketingsmedlem Jesper Petersen (Soc.dem.) løb valgskampen i gang onsdag aften. Han var eneste mand mellem 2049 kvinder, som deltog i Femina Kvindeløb i aftes.
  - Jeg løb på omkring 25 minutter, fortæller han i dag til TV SYD. Men jeg blev hurtigt overhalet af en del. Der var nogen imellem, som løb virkelig stærkt.
  Jesper Petersen var med på afbud. Faktisk var det skatteminister Benny Engelbrecht, som var inviteret.
  - Jeg fortalte til Haderslev Ugeavis i sidste uge, at jeg var lidt misundelig på Benny, fordi han var inviteret. Og så gik der ikke ret lang tid, før de ringede til mig, fordi9 Benny havde været nødt til at sende afbud.
  Jesper Petersen havde en travl onsdag med udskrivelse af valget. Og han missede et møde i aftes.
  - Men når jeg havde sagt ja, ville jeg ikke sende afbud. 
  Femina har de senere år inviteret politikere med til deres traditionelle kvindeløb. I valgåret i år var valget naturligt faldet på folketingspolitikere.
  Både Benny Engelbrecht og Jesper Petersen dyrker meget motion. Og løbet i Haderslev var en god anledning til at løbe valgkampen i gang.
  - Det er god meditation, siger Jesper Petersen i dag til TV SYD. Jeg håber at få tid til at løbe i de næste uger.
  2050 deltog i Femina Kvindeløb i Haderslev. Det var 200 flere end sidste år. Haderslev Motion arrangerer løbet.
  
  Find dig selv - og Jesper Petersen i starten
  1:35 fra starten på Femina Kvindeløb i Haderslev - optaget af Jesper Petersens hjælper. Prøv om du kan finde den enlige mand mellem 2049 kvinder....
  